b"\n_START_ARTICLE_\nDrinske mu\xc4\x8denke\n_START_SECTION_\nZlo\xc4\x8din\n_START_PARAGRAPH_\n11. decembra 1941 so \xc4\x8detniki obkolili Marijin dom, ga oplenili in za\xc5\xbegali ter odvedli v ujetni\xc5\xa1tvo vse redovnice, njihovega duhovnika slovenskega pisatelja Franca Ksaverja Me\xc5\xa1ka ter \xc5\xa1e nekaj drugih ujetnikov. Vodili so jih po snegu do Carevih vod in Sjetline ter jih zasli\xc5\xa1evali. Sestra Marija Berchmana je tam zaradi iz\xc4\x8drpanosti ostala in so jo 23. decembra ubili. Ostale \xc5\xa1tiri sestre so odpeljali naprej do Gora\xc5\xbeda, kamor so prispele 15. decembra. Nastanili so jih v voja\xc5\xa1nici v drugem nadstropju. Vojakom je poveljeval major Jezdimir Dangi\xc4\x87. \xc4\x8cetniki so pono\xc4\x8di pijani vdrli v sobe, sestre pa so skozi okno poskakale ven, da bi ohranile nedol\xc5\xbenost. \xc4\x8ceprav so bile \xc5\xbee hudo po\xc5\xa1kodovane, so jih \xc4\x8detniki ubili in vrgli njihova trupla v Drino. Tiste dni je bilo v reko vr\xc5\xbeenih okoli 8.000 ljudi._NEWLINE_Prvi, ki je zlo\xc4\x8dine opisal, je bil slovenski duhovnik in pisatelj Franc Ksaver Me\xc5\xa1ko. Napisal je ve\xc4\x8d knjig in \xc4\x8dlankov o dogodku. Njega je prepoznal na tem \xe2\x80\x9ekri\xc5\xbeevem potu\xe2\x80\x9d neki \xc4\x8detnik Slovenec Milko, ki je zanj posredoval in mu re\xc5\xa1il \xc5\xbeivljenje._NEWLINE_Pri\xc4\x8da teh dogodkov je bil pa tudi \xc5\xa1e \xc5\xbeive\xc4\x8di hrva\xc5\xa1ki duhovnik, kulturni delavec in raziskovalec medvojnih zlo\xc4\x8dinov Anto Bakovi\xc4\x87, ki je napisal ve\xc4\x8d knjig tudi o Drinskih mu\xc4\x8denkah.\n_START_SECTION_\nReka Drina \xe2\x80\x93 ena izmed najve\xc4\x8djih grobnic\n_START_PARAGRAPH_\nDosedanje preiskave so pokazale, da je Drina ena izmed najve\xc4\x8djih grobnic civilnih \xc5\xbertev zadnje vojne, tako kot je bila mno\xc5\xbei\xc4\x8dna grobnica tudi med drugo svetovno vojno. Tako je bilo \xc5\xbee v za\xc4\x8detku Druge svetovne vojne, ko so na tem obmo\xc4\x8dju gospodarili \xc4\x8detniki. Slovenski pisatelj in duhovnik Franc Ksaver Me\xc5\xa1ko, ki je bil v tistem \xc4\x8dasu izgnanec in hi\xc5\xa1ni duhovnik pri sestrah Bo\xc5\xbeje ljubezni na Palah, je skupaj z njimi hodil po snegu do Sjetline. Tam je bil osvobojen, sestre pa ne. O tem pi\xc5\xa1e takole v \xc4\x8drtici V \xc4\x8detni\xc5\xa1kem ujetni\xc5\xa1tvu:_NEWLINE_Tu  smo se od sester poslovili. Peljali so jih v Gora\xc5\xbede, kjer so imeli \xc4\x8detniki bolni\xc5\xa1nico; tam bi naj bolnikom in ranjenim stregle. Izu\xc4\x8dene za to seveda niso bile, niso bile usmiljenke, na Palah so delale le na polju in od tega \xc5\xbeivele. Zlasti obe Slovenki sta bili kakor mravlji marljivi, od jutra do ve\xc4\x8dera, tudi ob najslab\xc5\xa1em vremenu, vsi premo\xc4\x8deni sta bili ve\xc4\x8dkrat v jesenskem de\xc5\xbeju. Zdaj so vse izgubile. Kmalu potem menda tudi \xc5\xbeivljenje. Njih trupla so, kakor pravijo sporo\xc4\x8dila, odplavala po Drini, po tisti \xc4\x8dudovito lepi Drini, po kateri je plavalo, kakor so nam pravili, veliko srbskih trupel, mo\xc5\xa1kih in \xc5\xbeensk, starih, mladih in otrok . . . Kako morajo v \xc5\xbeivljenju tolikokrat nedol\xc5\xbeni trpeti za grehe drugih . . ._NEWLINE_Njemu oporeka drugi katoli\xc5\xa1ki duhovnik in pisatelj, Ante Bakovi\xc4\x87,ki je sicer tudi sam rojen in \xc5\xbeivel v tistih nesre\xc4\x8dnih \xc4\x8dasih v Gora\xc5\xbedu in ob reki Drini:_NEWLINE_Me\xc5\xa1ko, ki ni iz Pal mogel videti Drine, niti je kdaj bival na Drini, on v svojih spominih navaja, da so \xe2\x80\x9etudi srbska trupla plavala po Drini navzdol\xe2\x80\x9d. Mi, ki smo \xc5\xbeiveli na Drini, mi tega nismo videli. Nih\xc4\x8de od gora\xc5\xbedinskih ali fo\xc4\x8danskih krajanov ni videl srbskih trupel, ki plavajo po Drini navzdol! To je videl samo Me\xc5\xa1ko, in sicer iz 65 kilometrov oddaljenih Pal ali 30 kilometrov oddaljene Pra\xc4\x8de in Sjetline. (Me\xc5\xa1ko torej) je napisal stvari, ki ne ustrezajo zgodovinskim dejstvom._NEWLINE_Glede trupel, ki so plavala po Drini, pi\xc5\xa1e avtor knjige Drinske mu\xc4\x8denke dobesedno:_NEWLINE_Tako so vse \xc5\xa1tiri \xc4\x8dastite sestre na\xc5\xa1le svoj grob v krvavi Drini, ki je ta dva zadnja meseca leta 1941 bila grobnica za 8000 nedol\xc5\xbenih \xc5\xbeivljenj, muslimanskih in katoli\xc5\xa1kih._NEWLINE_Ne le pisatelj Me\xc5\xa1ko: tudi ve\xc4\x8dina drugih je bila pou\xc4\x8dena druga\xc4\x8de, o \xc4\x8demer se je prepri\xc4\x8dal ve\xc4\x8dkrat tudi sam avtor:_NEWLINE_Po kosilu (v lepi restavraciji pri prijateljih v Beogradu leta 1971) smo se sprehodili po Kalemegdanu in pri\xc5\xa1li do tistega mesta, od koder se vidi, kako se Sava vliva v Donavo in kako reka buta v Kalemegdan. Tedaj mi je direktor, Srb, pripovedoval: \xe2\x80\x9eO\xc4\x8de Ante, jaz sem kot otrok, tukaj, v zimi 1941, gledal na tiso\xc4\x8de srbskih trupel, kako so butala v Kalemegdan.\xe2\x80\x9d Pojasnjeval mi je, da jih je reka Drina prinesla v Savo, a Sava v Donavo, pa so butala ob Kalemegdan. Ko mi je on govoril o tiso\xc4\x8dih srbskih trupel konec decembra 1941, sem se zdrznil. Spomnil sem se decembra leta 1941 v Gora\xc5\xbedu in Fo\xc4\x8di, spomnil sem se tiso\xc4\x8derih trupel, ki sem jih tamkaj kot de\xc4\x8dek gledal, spomnil sem se tudi tistih \xc5\xa1tirih trupel nedol\xc5\xbenih redovnic. Srbi v Beogradu niso mogli vedeti, \xc4\x8digava so ta trupla, vendar so, pod vplivom proti-hrva\xc5\xa1ke, proti-muslimanske in proti-katoli\xc5\xa1ke propagande, bili globoko prepri\xc4\x8dani, da so to bila srbska trupla. Tedaj sem direktorju rekel: \xe2\x80\x9eTovari\xc5\xa1 direktor, od\xc5\xa1tejte vendar najprej 8000 muslimanov in katoli\xc4\x8danov, ki so bili poklani v vzhodni Bosni. Poklali so jih srbski \xc4\x8detniki. Drina jih je nosila do ustja v Savo, Sava v Donavo, pa so butali ob Kalemegdan. Srbi v Beogradu so se zgra\xc5\xbeali, jih slikali ter tiste fotografije po\xc5\xa1iljali v London in po svetu, govore\xc4\x8d o stra\xc5\xa1nem pokolu Srbov v Bosni. Nedvomno so tudi \xc5\xa1tiri \xc4\x8dastite sestre, ki so jih srbski \xc4\x8detniki zaklali v Gora\xc5\xbedu, prispele do Kalemegdana, ker je voda bila hladna kot led, trupla so kratko malo zamrznila in zmrznjena plula po vodi navzdol. Tudi one so razgla\xc5\xa1ene za \xe2\x80\x99nedol\xc5\xbene Srbkinje, ki so jih ubili Hrvatje\xe2\x80\x99.\xe2\x80\x9d\n_START_SECTION_\nBeatifikacija\n_START_PARAGRAPH_\nDekret o za\xc4\x8detku postopka je bil napisan 4. decembra 1999, prva seja pa je bila 2 dni kasneje. Zaklju\xc4\x8dna seja preiskovalnega postopka je bila 14. decembra 2002 v postopkih Vrhbosanskega nad\xc5\xa1kofijskega ordinariata v Sarajevu. Tekom te seje so pri\xc4\x8devale tudi \xc5\xa1tevilne sestra iz reda, na \xc4\x8delu z vrhovno predstojnico Lucyno Mroczek. Kardinal Vinko Pulji\xc4\x87, postulator Marko Josipovi\xc4\x87, pospe\xc5\xa1evalec postopka pater Velimir Valjan, sodnik delegat Mato Zovki\xc4\x87 in tajnica postopka sestra Snje\xc5\xbeana Stjepandi\xc4\x87 so podpisali potrebno dokumentacijo, ki je bila zape\xc4\x8datena. En izvod je bil shranjen v arhivu Vrhbosanske nad\xc5\xa1kofije._NEWLINE_Pape\xc5\xbe Benedikt XVI. je v letu 2011 spro\xc5\xbeil postopek za beatifikacijo. 14. januarja je podpisal dekret o mu\xc4\x8deni\xc5\xa1tvu drinskih mu\xc4\x8denk, so\xc4\x8dasno z dekretom o beatifikaciji svojega predhodnika pape\xc5\xbea Janeza Pavla II. Beatifikacija slednjega je bila v Vatikanu 1. maja 2011.\n_START_SECTION_\nBeatifikacija v olimpijski dvorani v Sarajevu\n_START_PARAGRAPH_\n24. septembra 2011 so bile v Sarajevu razgla\xc5\xa1ene za bla\xc5\xbeene drinske mu\xc4\x8denke. Razglasitev je bila med ma\xc5\xa1o ob 11h v olimpijski dvorani Zetra. Evharisti\xc4\x8dno slovesnost je vodil pape\xc5\xbeev legat, kardinal salezijanec Angelo Amato, prefekt kongregacije za zadeve svetnikov v Rimu._NEWLINE_Navzo\xc4\x8dih je bilo \xc4\x8dez trideset \xc5\xa1kofov, med njimi sarajevski kardinal Vinko Pulji\xc4\x87, zagreba\xc5\xa1ki nad\xc5\xa1kof kardinal Josip Bozani\xc4\x87, apostolski nuncij u Bosni i Hercegovini nad\xc5\xa1kofAlessandro D'Errico, okrog tristo duhovnikov ter dvajset tiso\xc4\x8d vernikov iz raznih dr\xc5\xbeav Evrope \xe2\x80\x93 med njimi tudi iz Slovenije \xe2\x80\x93 kakor tudi iz daljne Brazilije."